**Kārtība personas dalībai elektroniskā formā organizētā nekustamā īpašuma izsolē sprieduma izpildes un maksātnespējas procesā\***

**KĀDA INFORMĀCIJA ELEKTRONISKO IZSOĻU VIETNĒ BŪS PIEEJAMA PUBLISKI?**

Elektronisko izsoļu vietnē ikvienam nereģistrētam lietotājam publiski bez maksas būs pieejama informācija par visām zvērinātu tiesu izpildītāju un maksātnespējas procesa administratoru izsludinātām nekustamā īpašuma izsolēm:

- nekustamā īpašuma īpašnieka un piedzinēja vārds un uzvārds, juridiskajām personām – nosaukums;

- informācija par zvērinātu tiesu izpildītāja vai maksātnespējas procesa administratoru, kurš rīko izsoli;

- nekustamā īpašuma īss apraksts, atrašanās vieta un kadastra numurs;

- nekustamā īpašuma novērtējums;

- kura izsole pēc kārtas tā ir;

- izsoles sākumcena un izsoles solis, bet izsolēs, kurās jau ir uzsākta solīšana – konkrētajā brīdī aktuālā augstākā jau nosolītā cena;

- izsoles sākuma datums un noslēguma datums un laiks;

- vai izsoles cena apliekama ar pievienotās vērtības nodokli un kāda ir šīs cenas apliekamā vērtība;

- nodrošinājuma summas apmērs, kas iemaksājams tiesu izpildītāja depozīta kontā vai maksātnespējas procesa administratoram;

- datums, līdz kuram persona, kas vēlas piedalīties izsolē, var iemaksāt nodrošinājuma summu un lūgt tiesu izpildītāju vai maksātnespējas procesa administratoru autorizēt viņu dalībai izsolē;

- saite uz informāciju par kārtību un nosacījumiem, ar kādiem personas var reģistrēties dalībai izsolē un piedalīties solīšanā.

Pēc izsoles noslēguma Elektronisko izsoļu vietnē vēl 30 dienas būs pieejama informācija par izsoles noslēguma laiku un par nekustamā īpašuma augstāko nosolīto summu.

**KĀ PIETEIKTIES DALĪBAI IZSOLĒ?**

Lai reģistrētos dalībai zvērināta tiesu izpildītāja vai maksātnespējas procesa administratora rīkotā konkrētā nekustamā īpašuma izsolē, nepieciešams veikt šādas secīgas darbības:

1. **Jāreģistrējas** (vai jābūt jau iepriekš reģistrētam) Elektronisko izsoļu vietnē uzturētā Izsoļu dalībnieku reģistrā.

2. **Jāveic šādu summu nomaksa:**

**-**nekustamā īpašuma pirkuma nodrošinājums Civilprocesa likumā noteiktajā apmērā (10% no nekustamā īpašuma novērtējuma) zvērinātam tiesu izpildītājam vai maksātnespējas procesa administratoram;

**-** maksa par dalību konkrētā izsolēElektronisko izsoļu vietnes uzturētājam - Tiesu administrācijai (maksa plānota 15 EUR apmērā par katru izsoli).

3. **Jāiesniedz** **lūgums par autorizēšanu dalībai izsolē** tam zvērinātam tiesu izpildītājam vai maksātnespējas procesa administratoram, kurš interesējošo izsoli organizē. Lūgums jāiesniedz elektroniski, izmantojot savu Elektronisko izsoļu vietnē izveidoto lietotāja kontu.

Zvērināts tiesu izpildītājs un maksātnespējas procesa administrators personas lūgumu izskata triju darbdienu laikā - pārliecinās par to, vai persona var tikt pielaista pie solīšanas saskaņā ar Civilprocesa likuma normām, kā arī vai ir veikta noteikto summu iemaksa (nodrošinājums un maksa par dalību izsolē) un, izmantojot Elektronisko izsoļu vietnē pieejamo rīku, autorizē personu dalībai izsolē.

Informācija par autorizēšanu dalībai izsolē personai tiek nosūtīta uz tai Elektronisko izsoļu vietnē izveidoto lietotāja kontu.

Tiklīdz persona ir autorizēta dalībai izsolē, tā var veikt solījumus.

**KĀ REĢISTRĒTIES IZSOĻU DALĪBNIEKU REĢISTRĀ UN IEGŪT LIETOTĀJA KONTU ELEKTRONISKO IZSOĻU VIETNĒ?**

Ziņas par personu Izsoļu dalībnieku reģistrā tiek iekļautas, pamatojoties uz personas iesniegumu.

Iesniegumu persona iesniedz vienā no šādiem veidiem:

- **patstāvīgi**, izmantojot elektronisko pakalpojumu vienotajā valsts un pašvaldību pakalpojumu portālā [www.latvija.lv](http://www.latvija.lv) pieejamo elektronisko pakalpojumu „Par E-izsoļu portāla dalībnieka dalību konkrētā izsolē”, autentificējoties ar kādu no portāla piedāvātajiem autentifikācijas līdzekļiem - eID karti, elektroniskā paraksta viedkarti eME vai ar internetbankas starpniecību;

- **klātienē pēc savas izvēles pie jebkura zvērināta tiesu izpildītāja vai maksātnespējas procesa administratora**, neatkarīgi no tā, kurš rīko konkrēto interesējošo izsoli.

Reģistrēšanās klātienē pie zvērināta tiesu izpildītāja vai maksātnespējas procesa administratora attiecināma uz tām personām, par kurām ziņas netiek iekļautas un aktualizētas Iedzīvotāju reģistrā, kā arī personām, kurām nav pieejami patstāvīgas reģistrācijas veikšanai nepieciešamie autentifikācijas līdzekļi (eID karte, elektroniskā paraksta viedkarte eME vai internetbanka).

Ja reģistrācija tiek veikta klātienē, personai jāiesniedz zvērinātam tiesu izpildītājam vai maksātnespējas procesa administratoram attiecīga satura rakstveidā noformēts iesniegums un jāuzrāda derīgs personas apliecinošs dokuments. Pēc tam, kad zvērināts tiesu izpildītājs vai maksātnespējas procesa administrators, pamatojoties uz personas iesniegumu, ziņas par personu būs iekļāvis Izsoļu dalībnieku reģistrā, personai uz tās norādīto elektroniskā pasta adresi tiks nosūtīti autentifikācijas rīki (lietotāja vārds un parole) piekļūšanai savam Elektronisko izsoļu vietnes lietotāja kontam.

24 stundu laikā pēc reģistrēšanas Izsoļu dalībnieku reģistrā personai būs patstāvīgi jāveic pirmā reģistrēšanās Elektronisko izsoļu vietnē ar sākotnēji piešķirtajiem autentifikācijas rīkiem un jānomaina paroli pret jaunu.

Izsoļu dalībnieku reģistrā par personu iekļaujamās informācijas apjoms aptver informāciju, kāda saskaņā ar Civilprocesa likumā noteikto nekustamā īpašuma izsoles organizēšanas un norises kārtību zvērināta tiesu izpildītāja un maksātnespējas procesa administratoru rīcībā nodrošināma par personām, kuras piesakās dalībai izsolē. Gan reģistrējoties patstāvīgi, gan klātienē, Izsoļu dalībnieku reģistrā par personu tiks norādītas šādas ziņas:

- vārdu, uzvārdu;

- personas kodu vai dzimšanas datumu (ārzemniekam);

- kontaktadresi (deklarētās dzīvesvietas adresi vai, ja tādas nav vai tā atšķiras no deklarētās dzīvesvietas adreses - dzīvesvietas adresi);

- personas identifikācijas dokumenta veidu un numuru;

- norēķinu rekvizītus (kredītiestādes konta numurs, uz kuru personai atmaksājama nodrošinājuma summa);

- personas papildu kontaktinformāciju – elektroniskā pasta adresi un telefona numuru (ja tāds ir).

Ja persona pārstāv citu fizisku personu vai juridisku personu, papildus tiks iekļautas ziņas par reģistrēta lietotāja pārstāvamo personu un pilnvarojumu:

- personas veidu;

- vārdu, uzvārdu fiziskai personai vai nosaukumu juridiskai personai;

- personas kodu vai dzimšanas datumu (ārzemniekam) fiziskai personai vai reģistrācijas numuru juridiskai personai;

- kontaktadresi (deklarētās dzīvesvietas adresi vai, ja tādas nav vai tā atšķiras no deklarētās dzīvesvietas adreses - dzīvesvietas adresi fiziskai personai vai juridisko adresi juridiskai personai);

- personas identifikācijas dokumenta veidu un numuru fiziskai personai;

- informāciju par notariāli apliecinātu pilnvaru, ja reģistrēts lietotājs izsolē pārstāv citu fizisku personu, vai informācija par rakstveidā noformētu pilnvaru vai dokumentu, kas apliecina reģistrēta lietotāja tiesības pārstāvēt juridisku personu bez īpaša pilnvarojuma, ja reģistrēts lietotājs pārstāv juridisku personu;

- informāciju par pilnvarojuma apjomu (pārstāvības tiesības konkrētai izsolei, vairākām konkrētām izsolēm, uz noteiktu laiku, pastāvīgi).

Reģistrācija Izsoļu dalībnieku reģistrā personai jāveic tikai vienu reizi. Pēc reģistrācijas persona varēs pieteikties dalībai neierobežota skaita izsolēs.

Personai ir tiesības pieteikties reģistrēšanai Izsoļu dalībnieku reģistrā jebkurā brīdī, neatkarīgi no tā, vai persona jau ir izvēlējusies konkrētu izsludinātu nekustamā īpašuma izsoli, kurā tā vēlas piedalīties, vai arī savu dalību zvērināta tiesu izpildītāja vai maksātnespējas procesa administratora rīkotās nekustamā īpašuma izsolēs kā iespējamu apsver nākotnē.

**KĀ VARĒS PIEDALĪTIES SOLĪŠANAS PROCESĀ?**

Pēc personas reģistrēšanas Izsoļu dalībnieku reģistrā tai Elektronisko izsoļu vietnē tiek izveidots pastāvīgs lietotāja konts, kurā piedāvātie tehniskie risinājumi ļauj reģistrētam lietotājam veikt tālākas Civilprocesa likumā noteiktās darbības, lai pieteiktos dalībai konkrētā vienā vai vairākās izsolēs un piedalītos solīšanas procesā.

Solīšanas process tiks organizēts atbilstoši Civilprocesa likumā noteiktajai nekustamā īpašuma izsoles kārtībai, attiecībā uz maksātnespējas procesa administratoru rīkotām izsolēm ievērojot Maksātnespējas procesa likumā noteiktās papildus prasības.

Vienlaikus Elektronisko izsoļu vietnē solītājiem tiks piedāvāta iespēja piedalīties solīšanā, izmantojot Elektronisko izsoļu vietnes sistēmas atbalstītu papildus maksas pakalpojumu – automātisko izsoles soli. Aktivizējot automātisko izsoles soli, solītājam būs iespēja Elektronisko izsoļu vietnē norādīt maksimālo summu, kādu solītājs gatavs solīt par izsolāmo objektu, attiecīgi ļaujot sistēmai automātiski veikt solīšanu līdz norādītās maksimālās summas sasniegšanai, ievērojot Civilprocesa likumā noteikto izsoles soli un ņemot vērā citu solītāju reģistrētos solījumus. Automātisko izsoles soli kā papildus pakalpojumu solītājs varēs aktivizēt tikai attiecībā uz katru atsevišķu izsoli, kurai tas būs autorizēts, un pēc pakalpojuma izmantošanai noteiktās maksas segšanas Elektronisko izsoļu vietnes uzturētājam - Tiesu administrācijai (maksa plānota 5 EUR apmērā).

Automātiskā izsoles soļa rīku solītājs varēs apturēt jebkurā izsoles norises laikā, kā arī pēc vēlēšanās aktivizēt to atkārtoti.

**KĀ VARĒS PIEDALĪTIES IZSOLĒ AR PĀRSTĀVJA STARPNIECĪBU?**

Izstrādājot Elektronisko izsoļu vietnes tehnisko risinājumu, saglabāta iespēja personai piedalīties zvērinātu tiesu izpildītāju un maksātnespējas procesa administratoru rīkotās izsolēs ar pārstāvja starpniecību.

Izsoļu dalībnieku reģistrā reģistrēs un attiecīgi izsolē kā solītāji varēs piedalīties tikai fiziskas personas. Juridiskām personām dalību izsolē būs iespēja nodrošināt ar fiziskas personas starpniecību.

Saglabājot līdz šim spēkā esošo kārtību, kādā persona var piedalīties zvērinātu tiesu izpildītāju un maksātnespējas procesa administratoru rīkotās izsolēs ar pārstāvja starpniecību, pamats reģistrētu lietotāju autorizēt dalībai izsolē citas fiziskas personas pārstāvības gadījumā būs notariāli apliecināta pilnvara, bet juridiskas personas pārstāvības gadījumā - rakstveidā noformēta pilnvara vai dokumenti, kas apliecina amatpersonas tiesības bez īpaša pilnvarojuma vienpersoniski pārstāvēt juridisko personu.

Pilnvarojumu piedalīties izsolē citas personas vārdā reģistrēts lietotājs varēs reģistrēt klātienē pēc savas izvēles pie jebkura zvērināta tiesu izpildītāja vai maksātnespējas procesa administratora, iesniedzot attiecīga satura lūgumu un pilnvarojumu pamatojošus dokumentus.

Atvieglota pilnvarojuma reģistrēšanas kārtība paredzēta attiecībā uz gadījumiem, kad reģistrēts lietotājs pārstāv Latvijas Uzņēmumu reģistrā reģistrētu juridisku personu un tā tiesības bez īpaša pilnvarojuma vienpersoniski pārstāvēt konkrēto juridisko personu (tai skaitā uz prokūras pamata) reģistrētas Uzņēmumu reģistrā. Šādā gadījumā pilnvarotā persona pilnvarojumu patstāvīgi reģistrēs Elektronisko izsoļu vietnē. Šādas atvieglotas kārtības paredzēšana pamatojama ar apstākli, ka Elektronisko izsoļu vietnes sistēma nodrošinās tiešsaistes režīmā reģistrēta lietotāja tiesību pārstāvēt juridisku personu pārbaudi Uzņēmumu reģistra komercreģistrā katru reizi, kad reģistrēts lietotājs vēlēsies ar saviem piekļuves rekvizītiem autentificēties Elektronisko izsoļu vietnē kā juridiskas personas pārstāvis.

\_\_\_\_\_\_\_\_\_\_\_\_\_\_\_\_\_\_\_

\*Plānots noteikt ar Ministru kabineta noteikumiem „Elektronisko izsoļu vietnes noteikumi”.